凌雲國中109學年度語文競賽客語朗讀文章

編號 3 號

【寫分考卷个心頭話】曾菁怡原作

熟事你幾下年，毋識聽你講過一句話，明知𠊎个名姓，逐擺

看著𠊎又過愛𠊎寫一擺分你看，實在毋知你个心思。

熟事你幾下年，你總係愛𠊎自家理解你个問題，係回答毋

著，你就面紅濟炸摎𠊎變面，𠊎姆係知，𠊎就有竹筱仔好食。

熟事你幾下年，係看著你滿面笑容，𠊎就天轉笠嫲花，歡喜

到奈毋得，鞋底像有鴨公虬1樣，行路都會跳啊跳。

考卷啊考卷，𠊎个學生生活一溜里來摎你黏核核，剝都剝毋

㪐；你分𠊎又驚又怕，又有當多个期待。𠊎驚怕毋知仰般回答你

个問題；𠊎又期待你个問題全部在昨暗晡更深夜靜該下𠊎讀過。

考卷啊考卷，𠊎毋係已愛摎你見面，逐擺約定見面个日仔係

到咧，𠊎就企坐毋核，像人吸收毋著空氣，啉水還會哽著，胃裡

肚像有一隻緊來緊大个雞胲仔，輕輕仔鼓2一下就會爆忒……。

恁得人惱个你係麼人發明个？先生試著你盡要緊，爺哀總係

記得你哪久會跈𠊎轉屋下，想愛摎你囥起來斯無法度。逐擺生日

許願今年做得無考試，結果一擺都無實現；跈阿婆去拜伯公，摎

伯公祈求先生个考卷會毋見忒，結果乜無一擺成功。

該日𠊎寫毋出答案，你又閼到面紅濟炸，先生摎你交分𠊎該

下講：「寫考卷係檢驗你學習个情況，毋使摎佢看做洪水猛獸，

寫毋著个地方俚愛加強學習，恁樣正會進步。」𠊎正了解你背

後个心思，點點滴滴就係愛幫助𠊎，原來𠊎誤解你恁久……。

所以𠊎開始改變學習个方法：先生還吂上課，𠊎斯先復習內

容；先生講解課程該時，𠊎就耳角角仔聽，還摎重點記下來；下

課時間，𠊎會請教先生問題，無斯尋同學討論；放學轉到屋下，

𠊎就煞猛讀書，回想今晡日先生教過麼个。日見日，𠊎越來越體

會著學習个快樂摎成就感，寫考卷乜緊來緊有信心。

考卷啊考卷，頭擺對你个怨怪係𠊎對你無了解，總係摎你當

做大精怪，發夢都想摎你扯爛爛。自從理解你个用意後，𠊎斯摎

你當做學習溫度計，溫度忒低代表𠊎學習毋罅，愛較認真兜；溫

度提高，就表示𠊎有吸收先生教个內容，係對𠊎學習个肯定。

考卷啊考卷，感謝你督促𠊎認真讀書，𠊎會煞猛打拚分你有

滿面个笑容，毋會失望。  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
1 鴨公虬：音ab gungˋ kiu；彈簧，客語又稱「鋼弓仔，音gongˇ giungˋ er」。

2 鼓：音gu；以尖銳之物刺入。

凌雲國中109學年度語文競賽客語朗讀文章

編號 5 號

【紮祛齊个阿九仔】陳米英原作

俗諺講：人總愛有手藝，就算打田打地也打毋忒你个好手

藝！講著阿九哥，在頭擺𠊎戴个偏僻莊頭肚，大家對佢个印象係

「癲九仔」，無就「戇九仔」。其實佢毋會癲也毋會戇，佢有一

手紮祛齊个好手藝哦！頭擺耕種人「禾仔」割起來，不管一甲

地、兩甲地个穀擔，㧡轉禾埕，晒榖个婦人家就愛一祛齊、一祛

齊摎稈葇1掃到淨淨俐俐。歸禾埕看著个係黃淰淰个穀，這係農家

緊工時个景象。

一冬个收成，晒燥个穀除了出農會、糶兜分細人仔讀書繳學

費以外，伸个㧡轉屋下个穀倉堆起來，留等做伙食，這係一般農

家个習慣，自𠊎知人我以來，𠊎兜歸大伙房就恁樣，年堵年个莊

居生活，一代一代傳承下來，這下有兜莊下人也還過等恁樣个生

活。最重要个係愛割禾前成半個月，禾仔黃嘴、勾頭咧！大家就

開始搭信分「阿九哥」，上家阿華伯愛五支，下屋阿乾叔愛兩

支，隔壁个阿記哥愛五支，對門山个學老伯姆愛五支……，阿九

哥係𠊎大姨个倈仔，毋使講，佢乜會留三、五支分𠊎兜用。

佢紮个祛齊拶腹又緪緪，實在當耐用。閒時佢就滿哪仔去拗

桂竹筱仔紮祛齊，紮好了後一駁仔正載出去零賣，一臺老自行

車，後背个車棚架仔長下載到騎毋得，佢就用牽，上崎時節較食

力，佢會摎𠊎吂讀書个老弟約好，在佢經過个路脣等佢，好𢯭手

𢱤車仔，佢乜會在褲頭町攝一包硬糖仔拐老弟。佢一出世「正」

手正四隻手指，𠊎姨丈迷信講破相驚摎佢畜死忒，所以直接摎佢

安名安到「阿九仔」。

跈等社會个進步，農家早就大面積个機械化咧，割禾機在田

肚駛過來、行過去，一袋一袋个穀包就淨淨俐俐咧，毋使一晝邊

个時間，一大遍个禾仔就割好咧！祛齊係頭擺人農用个必須品，

這下斯伸著學校學生仔用來掃校園个樹葉仔，抑係社區活動整理

環境時正用得著，又合無頭擺紮到恁拶腹、恁耐用，這紮祛齊个

傳統手藝，也跈等時代个進步，已經失傳咧，留分𠊎个係思念阿

九哥个認命，懷念佢殘而不廢个堅耐精神。

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1 稈葇：音gonˊ ngioˋ；稻草屑。

凌雲國中109學年度語文競賽客語朗讀文章

編號 7 號

【放學轉屋下个路項】邱一帆原作

放學轉屋下个路項，你還記得幾多个風景？你還記得幾多个

人情？

還記得有一頭羅漢松，高高大大，企在校門脣，該係𠊎上

課、放學時節定著會對脣頭經過、看著个大樹。春天到來，一群

黃黃个蝶仔，會在樹仔頂高个花葉之間，飛上飛下，黏花採蜜；

避暑，阿浩仔蹶上樹頂做起報音員，實況轉播大南埔對小南埔个

野球比賽，輸个該隊，會在烈烈个日頭下，捩等操場走到汗流脈

落。

離開羅漢松樹，跈等就愛離開校門，行轉轉屋下个路。

校門左手析係行去大南埔个方向，正手片係行轉小南埔个

路，校門正對面係學校先生个宿舍。宿舍係日本時代就起个木造

屋，兩排齊齊正正个屋，看起來當舒適，中央幾頭麻黃樹，摎宿

舍遮到爽涼爽涼。小學生个𠊎，毋敢行兼去看，驚怕堵著先生無

斯先生娘，賺來一頓罵──仰會放學還毋轉屋，在這看麼个！毋

過，𠊎識影著戴在頭間个外省先生，專心寫等水筆字，靚靚个白

紙烏字，飛到𠊎个眼前，到今還深刻在𠊎个心肝肚。這下，日本

宿舍早就拆忒，水筆先生也過身轉天國咧，斯留下一隻紅毛泥打

个停車場，長下空空無半臺車仔停到該，實在當孤栖！

斡轉正片析，係一長段下崎。正愛下崎个左手片，企等一排

大紅花樹。紅啾啾个大紅花，係講愛靚个細阿妹仔路過，摘一蕊

下來，插在耳空脣，就像係一隻靚靚个新娘。捲捲个大紅花葉裡

背，長下囥等青蟲仔，童年个𠊎蠻皮手賤，看啊著該捲葉，就會

一皮一皮摎佢摘下來，打開捲葉、捉起蟲仔，餵分屋簷鳥食。大

紅花，領等𠊎兜，行轉屋下，行轉童年。

下崎个路脣左手析，有一戶人家，主人安到學老伯，看這莊

肚人摎佢安个名仔就知，佢本旦係學老人，搬到客家莊來戴。佢

當慶，對竹笐破做篾骨，對篾仔編做畚箕、毛籣、菜籃還過籮

䈪、米籮，佢項項都通，樣樣就會。𠊎識看過學老伯又粗又賁个

手巴掌，無想著佢編出來个東西恁靚恁幼秀！毋知幾多年前，佢

走轉長山去賣鴨卵，子女也離開莊肚，屋當久無人戴咧，看著該

娘婆花遮屋、丟籬橫壁，腦海肚浮起一遍荒涼个情景。

放學轉屋下个路項，你還記得幾多个人情、風景？愐想起來

還有當多當多，乜有當多當多个毋盼得。